Alex Saliba – President FŻL Bħala Forum Żgħazagħ Laburisti, l-Erbgħa li għadda morna b'mod paċifiku sabiex insemmgħu leħinna kontra l-ipokresija u d-double standards tal-Kap tal-Oppożizzjoni, li qed juża kull opportunità possibbli biex jgħolli t-tempra politika ta' pajjiżna. Kap tal-Oppożizzjoni li qed jinjetta aġenda ta' mibegħda u estremiżmu fost il-partitarji tiegħu. Jaħsbu u jemmnu li Malta hija tagħhom biss, li jgħidu li jridu u ħadd ma jkollu l-opportunità sabiex jiddefendi ruħu, jemmnu li għandhom dritt divin li jiggvernaw u jgħidu tagħhom biss. Lura għas-snin tmenin? Għext tfuliti u l-ewwel snin ta' żgħożiti dejjem nisma' lill-Partit Nazzjonalista jbeżża' lili u lil sħabi żgħażagħ oħra li, bi Gvern Laburista, Malta se terġa' tmur lura għas-snin tal-vjolenza. Beżżgħuna fuq li beżżgħuna, u minflok, quddiem il-Qorti, lili u lil sħabi dewquna daqsxejn xi tfisser vjolenza politika. Daqqiet ta' sieq minn taħt sabiex ma jaqbduhomx il-kameras, tgħajjir feroċi bħal, "ħmieġ", "żibel", "korrotti", "mafja" u saħansitra "inkapaċitati", u partitarji li esprimew il-mibegħda tagħhom billi beżqu fuqna wkoll. Qattgħulna l-karti u, b'mibegħda liema bħalha, waddbuhomlna f'wiċċna biex ikomplu jenfasizzaw il-ħdura u l-odju li għandhom lejn min ma jaqbilx magħhom. Imma l-iktar attakk ikrah kien dak li sofra Matthew Chetcuti, membru fi ħdan l-Eżekuttiv tal-FŻL li, għalkemm li huwa persuna b'diżabbiltà, dejjem ħadem fi ħdan l-għaqda tagħna bl-istess kapaċità u entużjażmu li jaħdem kull membru ieħor. Marru warajh u, biex jismagħhom żgur, bdew jgħidulu: "Ara biex ġew tal-Labour – bl-inkapaċitati, biex jitħassruhom." Ftit metri biss 'il bogħod minnha spiċċaw saħansitra jsawtu bla ħniena lil Aleander Balzan, il-Kap tal-Aħbarijiet ta' ONE. Sawtuh quddiem il-Kap tagħhom Simon Busuttil li baqa' stirat, mingħajr ebda emozzjoni jħares lejn din il-vjolenza sseħħ quddiemu; ma ppruvax jikkalma s-sitwazzjoni iżda lebbet bil-kwiet mill-folla mingħajr ma rażżan lill-partitarji tiegħu. Ippruvaw jintimidawna, iżda l-ebda membru minn tagħna ma rritalja, ma kellimnihomx u ħallejniehom jinżlu fl-aktar livell baxx ta' politika. Ngħid il-verità, tħassarthom u tħassart lill-Partit Nazzjonalista li spiċċa niżel għal dan il-livell sabiex jirbaħ nofs punt politiku. Injezzjoni ta' mibegħda Wieħed jistaqsi: minn fejn ġejja din il-mibegħda kollha? Għalfejn din l-attitudni oppressiva lejn minn ma jaqbilx magħhom? Ir-risposta hija waħda sempliċi: Simon Busuttil. Dan huwa l-mexxej li, ġurnata wara l-oħra, seqa lill-partitarji tiegħu b'doża ta' mibegħda kontra l-Partit Laburista u r-rappreżentanti tiegħu. Dan huwa l-istess mexxej li juża kliem goff u salvaġġ fil-konfront tal-avversarji politiċi tiegħu; kliem li l-partitarji tiegħu lbieraħ bdew jirrepetu b'mod kontinwu. Ir-riżultat tal-Erbgħa waranofsinhar huwa wieħed dirett ta' partit li qed jipprova jiddistabbilizza l-pajjiż. Irid joħloq klima ta' elezzjoni biex ikisser l-ekonomija ta' pajjiżna. Irid joħloq l-inċidenti politiċi biex jibgħat lura 'l pajjiżna għas-snin tmenin, għas-snin tat-tribaliżmu politiku. Dan huwa l-Kap tal-Oppożizzjoni li jrid jorganizza u jimmanuvra teatrini politiċi biex jagħti l-impressjoni li hawn instabbiltà fil-pajjiż biex b'hekk iħammeġ lil pajjiżna fuq livell internazzjonali. Il-Kap tal-Oppożizzjoni ħoloq klima fost niesu qisha ġejja xi elezzjoni ġenerali pitgħada. Ovvjament, dawn il-partitarji, wara li tliet snin ilu sofrew l-akbar tkaxkira elettorali fl-istorja ta' pajjiżna, illum daħlu f'illużjoni u ewforija li l-Partit Nazzjonalista għandu rebħa elettorali garantita. Għaldaqtant, ma nlumx lill-partitarji Nazzjonalisti li juru din l-ewforija; inlum u nitfa' t-tort fuq Simon Busuttil, Beppe Fenech Adami u l-esponenti Nazzjonalisti li b'mod kontinwu qed idaħħlu l-flieles f'moħħ il-partitarji tagħhom! Simon Busuttil ipokrita! Simon Busuttil huwa l-personfikazzjoni tal-kontradizzjoni. L-istess Simon Busuttil, li fis-sena 2000 uża l-libell kriminali biex jibgħat il-ħabs lill-eks-President tal-Partit Laburista Manuel Cuschieri, illum qed isabbat saqajh għax ċittadin privat uża l-istess rimedju legali kontra Jason Azzopardi. F'dan il-każ ta' malafama, li qed jinstema' bħalissa hemm ikkontemplat l-istess terminu massimu ta' priġunerija, dak ta' tliet xhur, l-istess bħall-proċedura li uża Simon Busuttil. Simon Busuttil lanqas ma qalilna li bħalissa d-deputat tiegħu Tonio Fenech għaddej bl-istess proċedura ta' malafama kontra l-Ministru Chris Cardona. Simon Busuttil ma qallux lid-deputat tiegħu biex iwaqqa' dawn il-proċeduri kriminali. Kontradizzjoni oħra hija Jason Azzopardi nnifsu; deputat li ftit tal-ġimgħat ilu għamel plejtu liema bħalu jattaka lill-Gvern għax huwa kontra l-proposti tiegħu fuq id-dekriminalizzazzjoni tal-vilifikazzjoni tar-reliġjon minn artisti u kittieba. Mela tajjeb, għal Jason Azzopardi huwa tajjeb li jibgħat lill-artisti l-ħabs, però mbagħad ara xi ħadd imiss lilu jew xi politiku ieħor Nazzjonalista għax jispiċċa jkaxkar lill-Kap tal-Oppożiżjoni miegħu, 50 avukat biex jiddefenduh u jieħu folla ostili fit-taraġ tal-Qorti. Immaġinaw li kieku għamel xi xenata bħal din il-Partit Laburista, mur ara kieku l-midja indipendenti xi plejtu kienet tagħmel u kemm-il riżenja tiġi mitluba! Demokrazija mhedda? Sabiex ikompli joħloq fermet, Simon Busuttil saħansitra kiteb messaġġ biex jiġi ppubblikat mill-Kap tal-Partit tal-Popolari Ewropew Manfred Weber. Dan, fi stqarrija li kitbulu, qal li pajjizna miexi lejn id-dittatorjat, id-demokrazija tinsab mhedda u d-drittijiet tal-bniedem qed jinkisru b'mod lampanti. Dan għax ċittadin privat għamel każ ta' malafama fuq Jason Azzopardi! Element li nixtieq li joħroġ minn dan il-każ huwa l-intimidazzjoni li l-Kap tal-Oppożizzjoni għamel mhux biss fuqna ż-żgħażagħ u l-ġurnalisti ta' ONE, iżda wkoll fuq il-qrati tagħna. Nikkwota kliem Dr Roberto Montaldo stess, l-avukat difensur ta' Daphne Caruana Galizia, li qal: "Ma naqbilx interament mal-mod kif saret id-dikjarazzjoni...dan huwa l-Kap tal-Oppozizzjoni fuq l-għatba tal-Qorti minuta qabel tibda s-seduta...seta kien ikkontrollat. Vera tkellem fuq rimedji legali f'każ li tappella. Kollox sew...Però, it-ton fuq l-għatba tal-Qorti kif se tibda l-kawża... meta wieħed iqis analoġija żgħira l-istess żball li għamel Fenech Adami fil-każ tat-tixħim tal-imħallfin fis-sena 2002." Nagħlaq b'dan il-kliem: din il-ferneżija kollha tal-Oppożizzjoni hija riżultat ċar li dawn mhux qed iġerrgħu li se jkun Gvern Laburista li se jmexxi l-Presidenza Ewropea fl-ewwel parti tal-2017. L-elezzjoni tissejjaħ meta jsaffar is-suffara l-Prim Ministru u mhux meta jsabbat saqajh il-Kap tal-Oppożizzjoni! Stenna u hu paċenzja. Sadanitant jekk il-Kap tal-Oppożizzjoni għandu daqstant għaġla biex jidħol Kastilja, inħeġġeġ lill-Prim Ministru biex jistiendu għall-kafè mill-aktar fis possibbli.